EN EKSTRAORDINÆR INDSATS I EN EKSTRAORDINÆR TID

På skolerne i Egedal kommune arbejder lærere og børnehaveklasseledere ufortrødent videre i en Coronatid. Og de gør et godt stykke arbejde.

På trods af de svære vilkår, som de pt er underlagt, yder de en kæmpe indsats for, at børnene i Egedal får den skolegang, som de og deres forældre har krav på og forventninger til. Regeringen har pålagt lærere og børnehaveklasseledere at gå på arbejde i en så normal hverdag som overhovet muligt. Det betyder, at der dispenseres fra mange af de almindeligt gældende retningslinjer og forholdsregler. De udsættes således for en stor risiko for smitte på grund af en større berøringsflade med andre mennesker end mange andre grupper i samfundet. Dette giver et øget fokus fra lærere og børnehaveklasseledere på hygiejne og afstandskrav, lige som muligheden for visir bliver brugt.

På trods af smitterisikoen har lærere og børnehaveklasselederne taget handsken op og løftet undervisningsopgaven på skolerne i Egedal på fornemmeste vis. Det er beundringsværdigt, at der bliver lagt så meget sjæl og vilje til fleksibilitet i undervisningen af Egedals børn. Som konsekvens er der desværre kolleger, der bliver smittet med Covid19, fordi de ikke har mulighed for at trække sig fra større forsamlinger og ikke kan begrænse deres kontakt til meget få.

Mange er utrygge og bange, fordi de dagligt står i situationer, som eksponerer dem for en eventuel smitte. Vi oplever ligeledes, at medlemmerne er begyndt at henvende sig med bekymringer, som bunder i en usikkerhed om gældende retningslinjer og fortolkningen af dem.

Det er på trods af dette imponerende at se denne indsats og vilje til at gøre en forskel, selvom vilkårene efterlader noget tilbage at ønske. Vi vil derfor gerne have lov til at rose og takke lærerne og børnehaveklasselederne, for det samfundssind de viser ved at løfte den vigtige opgave, det er at undervise Egedals børn i en svær tid uden at kny.

På vegne af Egedal Lærerkreds

Steen Herløv Madsen

Kredsformand